**ΔΕΛΤΙΟ ΤΥΠΟΥ, 2/2/2021**

**ΕΠΙΚΕΙΜΕΝΗ ΠΡΟΔΗΜΟΣΙΕΥΣΗ ΔΡΑΣΗΣ**

**«ΕΝΙΣΧΥΣΗ ΑΛΥΣΙΔΩΝ ΠΡΟΣΤΙΘΕΜΕΝΗΣ ΑΞΙΑΣ – ΣΥΝΕΡΓΑΤΙΚΟΙ ΣΧΗΜΑΤΙΣΜΟΙ - ΔΙΚΤΥΩΣΕΙΣ»**

**Το Υπουργείο Ανάπτυξης και Επενδύσεων με Ενδιάμεσο φορέα την ΕΥΔΕ-ΒΕΚ θα προκηρύξει Δράση με τίτλο «Ενίσχυση Αλυσίδων Προστιθέμενης Αξίας - Συνεργατικοί Συνεταιρισμοί - Δικτυώσεις» στο πλαίσιο του Επιχειρησιακού Προγράμματος «Ανταγωνιστικότητα, Επιχειρηματικότητα και Καινοτομία (ΕΠΑνΕΚ)» του ΕΣΠΑ 2014 – 2020, προϋπολογισμού 32 εκ € (Δημόσια Δαπάνη)**

**Στόχος της Δράσης**

Η Δράση «Ενίσχυση Αλυσίδων Προστιθέμενης Αξίας - Συνεργατικοί Συνεταιρισμοί - Δικτυώσεις» απευθύνεται σε υφιστάμενες Μικρομεσαίες κυρίως Επιχειρήσεις που δραστηριοποιούνται σε όλο το εύρος της αλυσίδας αξίας των εννέα (9) τομέων προτεραιότητας του Προγράμματος.

 Αφορά τη χρηματοδότηση σχεδίων ανάπτυξης διεπιχειρησιακών συνεργασιών με τη μορφή κάθετων, ή/και οριζόντιων διασυνδέσεων με στόχο την ανάπτυξη επιχειρηματικών μοντέλων αλυσίδων αξίας προϊόντων / υπηρεσιών. Στοχεύει στην επίτευξη ισχυρών καθετοποιημένων συνεργειών και οικονομιών κλίμακας σε περιφερειακό και εθνικό επίπεδο και στην αύξηση του μεγέθους της επιχειρηματικής δραστηριότητας των επιχειρήσεων, για τη βελτίωση της ανταγωνιστικότητάς τους στις διεθνείς αγορές.

Επιλέξιμες ενέργειες αποτελούν :

* η ανάπτυξη τελικών ή ενδιάμεσων νέων ή διαφοροποιημένων προϊόντων / υπηρεσιών, με έμφαση στην ποιοτική αναβάθμιση, την τυποποίηση, την πιστοποίηση και το σεβασμό προς το περιβάλλον,
* η εισαγωγή νέων τεχνολογιών, πρωτοτυπιών και καινοτομιών (τεχνολογικών και μη τεχνολογικών) στην παραγωγική διαδικασία,
* η μεταφορά τεχνογνωσίας και εφαρμογή πρωτοτύπων / καινοτομικών ιδεών κοινού ενδιαφέροντος,

Η παρούσα Δράση χρηματοδοτείται με συνολικό ποσό 32 εκατ. € (Δημόσια Δαπάνη) για όλη την ελληνική επικράτεια.

**Επιλέξιμοι Δικαιούχοι**

Επιλέξιμοι Δικαιούχοι στο πλαίσιο της Δράσης είναι επιχειρήσεις που δραστηριοποιούνται στις ενισχυόμενες Περιφέρειες και συμμετέχουν σε ομάδες συνεργατικών σχημάτων, οι οποίες συγκροτούνται από **τουλάχιστον τρεις (3) υφιστάμενες και νέες ανεξάρτητες** μεταξύ τους μικρομεσαίες επιχειρήσεις (ΜμΕ), με κάθετες, συμπληρωματικές, ή/και ομοειδείς δραστηριότητες.

Στους επιλέξιμους Δικαιούχους και για κάθε συνεργατικό σχήμα μπορεί να περιλαμβάνεται και μία (1) υπό ίδρυση MME, η οποία θα καλύψει εντοπισμένο κενό στην αλυσίδα αξίας και η οποία θα μπορεί να είναι και συνδεδεμένη με επιχείρηση ή επιχειρήσεις που συμμετέχουν στο συνεργατικό σχήμα.

Ειδικότερα, επιλέξιμοι Δικαιούχοι της Δράσης είναι:

* Υφιστάμενες ΜμΕ που τηρούν απλογραφικά βιβλία (Β΄ κατηγορίας) ή διπλογραφικά βιβλία (Γ’ κατηγορίας), οι οποίες μέχρι 31/12/2019 έχουν κλεισμένες δύο ή περισσότερες πλήρεις διαχειριστικές χρήσεις, ή/και
* Νέες ΜμΕ που τηρούν απλογραφικά βιβλία (Β΄ κατηγορίας) ή διπλογραφικά βιβλία (Γ’ κατηγορίας) και δεν εμπίπτουν στην ως άνω κατηγορία των υφιστάμενων και έχουν συσταθεί πριν την ημερομηνία δημοσίευσης της παρούσας Δράσης, ή/και
* Υπό σύσταση ΜμΕ η οποία θα καλύψει εντοπισμένο κενό στην αλυσίδα αξίας .

**Προϋπολογισμός Επενδυτικών Σχεδίων**

Στο πλαίσιο της Δράσης ενισχύονται επιμέρους Επενδυτικά Σχέδια συνεργαζόμενων επιχειρήσεων, το συνολικό ύψος των οποίων ανά συνεργατική πρόταση (Συνολικό επενδυτικό σχέδιο) θα κυμαίνεται από **400.000,00€** έως **3.000.000,00€.**

Το επιλέξιμο μέγιστο ύψος του Συνολικού επιχορηγούμενου Π/Υ των Επενδυτικών Σχεδίων (ανάλογα με τον αριθμό επιχειρήσεων που συμμετέχουν στο προτεινόμενο σύμφωνο συνεργασίας), το ελάχιστο ύψος του επιχορηγούμενου Π/Υ των επιμέρους Επενδυτικών Σχεδίων των συνεργαζόμενων επιχειρήσεων και οι περιορισμοί στη σύνθεση του Π/Υ του συνολικού Επενδυτικού Σχεδίου παρατίθενται στον Πίνακα που ακολουθεί.

|  |  |  |  |
| --- | --- | --- | --- |
| **Αριθμός****επιχειρήσεων/ Δικαιούχων ενίσχυσης** | **Επιλέξιμο μέγιστο ύψος****επιχορηγούμενου Π/Υ του συνολικού****Επενδυτικού Σχεδίου** | **Ελάχιστο Ύψος επιχορηγούμενου****Π/Υ επιμέρους Επενδυτικών****Σχεδίων** | **Σύνθεση Π/Υ συνολικού ανάπτυξης Επενδυτικού Σχεδίου** |
| **Τρεις (3)** | **έως 1 εκ. €** | **50.000€** | 1) Ο Π/Υ των επιλέξιμων δαπανών του 1/3 των συμμετεχουσών επιχειρήσεων δεν μπορεί να είναι μεγαλύτερος του 75% του συνολικού επιλέξιμου Π/Υ του Επενδυτικού Σχεδίου ανάπτυξης διεπιχειρησιακής συνεργασίας2) Toυλάχιστον το 50% του Π/Υ του συνεργατικού σχήματος να προέρχεται από μεταποιητικές επιχειρήσεις |
| **Τέσσερις (4) έως**  **έξι 6)** | **έως 2,5 εκ. €** |
| **άνω των έξι (>6)** | **έως 3 εκ. €** |

**Επιλέξιμες Κατηγορίες Δαπανών**

Οι επιλέξιμες δαπάνες της Δράσης είναι

* Κτίρια - Ειδικές και βοηθητικές εγκαταστάσεις
* Μηχανήματα – Εξοπλισμός – Τεχνικές εγκαταστάσεις
* Μεταφορικά μέσα
* Μεταφορά τεχνολογίας και τεχνογνωσίας
* Πιστοποίηση συστημάτων και προϊόντων/υπηρεσιών
* Λογισμικό και συστήματα οργάνωσης
* Συμβουλευτικές υπηρεσίες σε ΜΜΕ
* Προβολή - Προώθηση προϊόντων σε αγορές στόχους
* Δαπάνες Ίδρυσης και παροχής υπηρεσιών
* Απόκτηση, επικύρωση και προστασία διπλωμάτων ευρεσιτεχνίας και λοιπών άυλων στοιχείων ενεργητικού

**ΠΛΗΡΟΦΟΡΙΕΣ-ΔΗΜΟΣΙΟΤΗΤΑ**

Η Δράση αναμένεται να προκηρυχθεί εντός του μηνός Φεβρουαρίου 2021 και η περίοδος υποβολής θα ανακοινωθεί στην Πρόσκληση.

Η Προδημοσίευση, η Πρόσκληση (καθώς και το σύνολο των εγγράφων που την συνοδεύουν) του Προγράμματος, θα αναρτηθούν στις ιστοσελίδες της ΕΥΔ ΕΠΑνΕΚ <http://www.antagonistikotita.gr>, του ΕΣΠΑ www.espa.gr και του www. eysed.gge.gov.gr.